**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2010 M. SPALIO 28 D. SPRENDIMO NR. T2-316 „DĖL KLAIPĖDOS MIESTO SAVIVALDYBĖS BIUDŽETINIŲ SPORTO ĮSTAIGŲ SPORTO BAZIŲ NAUDOJIMO TVARKOS APRAŠO PATVIRTINIMO“ PAKEITIMO**

2014-01-07

**1. Sprendimo projekto esmė, tikslai ir uždaviniai.**

Sprendimo projekto tikslas – pakeisti Klaipėdos miesto savivaldybės biudžetinių sporto įstaigų sporto bazių naudojimo tvarkos aprašą, patvirtintą Klaipėdos miesto savivaldybės tarybos 2010 m. spalio 28 d. sprendimu Nr. T2-316 „Dėl Klaipėdos miesto savivaldybės biudžetinių sporto įstaigų sporto bazių naudojimo tvarkos aprašo patvirtinimo“.

**2. Projekto rengimą paskatinusios priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, kurioje nurodyta, kad savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba.

Sprendimo projekto rengimą įtakojo bendradarbiavimas tarp Klaipėdos miesto savivaldybės administracijos ir viešosios įstaigos „Atlanto“ futbolo klubo. VšĮ „Atlanto“ futbolo klubas perdavė standartinių matmenų dirbtinės žolės dangą Klaipėdos miesto centrinio stadiono (Sportininkų g. 46, Klaipėda) futbolo aikštei, kuri skirta futbolo sporto ir kitų komandinių žaidimų užsiėmimams, treniruotėms, sporto varžyboms vykdyti. Dirbtinės žolės perdavimo viena iš sąlygų buvo, kad Klaipėdos miesto savivaldybės administracija panaudos pagrindais suteiktų „Atlanto“ futbolo klubo, jo dublerių bei vaikų komandoms neatlygintinai naudotis Klaipėdos miesto centrinio stadiono futbolo aikšte ne trumpiau nei 3 metams.

Klaipėdos miesto taryba yra patvirtinusi Klaipėdos miesto savivaldybės biudžetinių sporto įstaigų sporto bazių naudojimo tvarkos aprašą, kuris apibrėžia paslaugų gavėjų grupes, kurioms prioriteto tvarka yra suteikiamas nemokamasnaudojimasis Klaipėdos miesto savivaldybės biudžetinių sporto įstaigų sporto bazėmis – t.y. kitoms biudžetinėms Klaipėdos miesto savivaldybės sporto mokymo įstaigoms, jų pagrindinei veiklai vykdyti, prioritetinių sporto šakų aukščiausių lygų komandoms, atstovaujančioms Klaipėdos miestui, kitų sporto šakų patvirtintoms miesto rinktinėms (nepriklausančioms sporto mokymo įstaigoms) atstovaujančioms Klaipėdos miestui.

Vadovaujantis aukščiau minėta tvarka sporto įstaigos, suderinusios laiką ir grafiką su paslaugos gavėjais, pasirašo biudžetinių sporto įstaigų sporto bazių naudojimo sutartį, kurios terminas ne ilgesnis kaip vieneri metai.

Šiuo sprendimo projektu siūlome papildyti minėtą tvarkos aprašą, numatant galimybę biudžetinių sporto įstaigų sporto bazių naudojimo sutartis, išskirtinais atvejais, sudaryti trejų metų laikotarpiui, su galimybe sutartį pratęsti dar dviem metams. Ilgesnis sutarties terminas turėtų būti nustatomas, jeigu reikia pratęsiamas, tik gavus Klaipėdos miesto savivaldybės administracijos direktoriaus sutikimą.

**3. Kokių rezultatų laukiama.**

Patvirtinus šį sprendimo projektą bus numatyta galimybė biudžetinių sporto įstaigų sporto bazių naudojimo sutartis sudaryti trejų metų laikotarpiui su galimybe sutartis pratęst dar dviem metams. Klaipėdos miesto savivaldybės administracijos direktorius, įvertinęs paslaugos gavėjo indėlį ar paramą Klaipėdos miestui ir/ar atsižvelgęs į kitas svarbias aplinkybes, turės teisę duoti sutikimą biudžetinių sporto įstaigų vadovams sudarinėti sutartis ilgesniam laikotarpiui.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Lėšų poreikis sprendimo įgyvendinimui**

Sprendimo projektas papildomų biudžeto lėšų nepareikalaus.

**6. Galimos teigiamos ar neigiamos sprendimo priėmimo pasekmės.**

Neigiamų sprendimo projekto pasekmių nenumatoma.

Sporto ir kūno kultūros skyriaus vedėjas Mantas Bagočius